ศาสนาอิสลามในประเทศเดนมาร์ก

**ศาสนาอิสลามในประเทศเดนมาร์ก** เป็นศาสนาชนกลุ่มน้อยที่มีผู้นับถือมากที่สุด โดยมีมีบทบาทในการกำหนดภูมิทัศน์ทางสังคมและศาสนา จากการวิเคราะห์ใน ค.ศ. 2020 โดย Brian Arly Jacobsen นักวิจัยชาวเดนมาร์ก พบว่า ในเดือนมกราคม ค.ศ. 2020 มีชาวมุสลิมในเดนมาร์กประมาณ 256,000 คน คิดเป็นร้อยละ 4.4 ของประชากรทั้งหมด อย่างไรก็ตาม จากตัวเลขที่รายงานโดยบีบีซีใน ค.ศ. 2005 พบว่าประมาณร้อยละ 4.8 ของประชากรเดนมาร์กในขณะนั้นเป็นชาวมุสลิม (ประมาณ 270,000 คน จากประชากรทั้งหมด 5.6 ล้านคน) ตัวเลขนี้เพิ่มขึ้นในช่วงหลายทศวรรษที่ผ่านมาเนื่องจากการอพยพหลายระลอกที่เกี่ยวข้องกับผู้อพยพทางเศรษฐกิจและผู้ลี้ภัย ใน ค.ศ. 1980 มีชาวมุสลิมอาศัยอยู่ในเดนมาร์กประมาณ 30,000 คน คิดเป็น 0.6% ของประชากรทั้งหมด

ชาวมุสลิมส่วนใหญ่ในเดนมาร์กนับถือนิกายซุนนี โดยมีชนกลุ่มน้อยนิกายชีอะฮ์จำนวนมาก นอกจากนี้ยังมีสมาชิกของชุมชนอะห์มะดียะห์อยู่ในเดนมาร์กด้วย ในช่วงคริสต์ทศวรรษ 1970 ชาวมุสลิมเดินทางมาจากตุรกี ปากีสถาน โมร็อกโก และอดีตยูโกสลาเวีย (ส่วนใหญ่คือบอสเนีย) เพื่อมาทำงานในประเทศ ในช่วงคริสต์ทศวรรษ 1980 ถึง 1990 ชาวมุสลิมที่เดินทางมาส่วนใหญ่เป็นผู้ลี้ภัยและผู้ขอลี้ภัยจากอิหร่าน อิรัก โซมาเลีย และบอสเนีย นอกจากนี้ ยังมีกลุ่มคนเชื้อสายเดนมาร์กบางส่วนได้เปลี่ยนมานับถือศาสนาอิสลาม ใน ค.ศ. 2017 มีมุสลิมเชื้อสายเดนมาร์กเกือบ 3,800 คนที่เปลี่ยนมานับถือศาสนาอิสลาม จากการสำรวจของมหาวิทยาลัยออร์ฮูส จำนวนมัสยิดมีแนวโน้มเพิ่มขึ้นอย่างต่อเนื่อง โดยเพิ่มขึ้นจาก 115 แห่งใน ค.ศ. 2006 เป็น 161 แห่งใน ค.ศ. 2017 ซึ่งเพิ่มขึ้นร้อยละ 40

## ประวัติ
Jørgen Bæk Simonsen นักประวัติศาสตร์ชาวเดนมาร์ก บันทึกไว้ว่าการพบปะระหว่างเดนมาร์กและโลกมุสลิมมีมาตั้งแต่สมัยกลาง เมื่อกองทัพเดนมาร์กเข้าร่วมในสงครามครูเสดเพื่อยึดครองเยรูซาเลมจากการปกครองของมุสลิม พระเจ้าเฟรเดอริกที่ 5 แห่งเดนมาร์กเสด็จเยือนอาระเบียใต้เพื่อรวบรวมข้อมูล พืช และโบราณวัตถุ ในบรรดาผู้ร่วมเดินทางของพระองค์มี Carsten Niebuhr ผู้สังเกตและจดบันทึกประเพณีของภูมิภาค หนึ่งในชาวเดนมาร์กคนแรกที่เปลี่ยนมานับถือศาสนาอิสลามคือ Knud Holmboe นักข่าวและนักเขียนของ *[[Desert Encounter]]* ซึ่งเขาได้บรรยายรายละเอียดเกี่ยวกับเหตุการณ์ฆ่าล้างเผ่าพันธุ์ในลิเบียจากประสบการณ์ของเขาโดยตรง

การสำรวจสำมะโนประชากรของเดนมาร์กใน ค.ศ. 1880 บันทึกว่ามี "ชาวโมฮัมเมดัน" 8 คนในประเทศ การสำรวจสำมะโนประชากรยังคงดำเนินต่อไปจนถึง ค.ศ. 1970 การอพยพครั้งใหญ่จากประเทศมุสลิมเริ่มต้นขึ้นในคริสต์ทศวรรษ 1950 เนื่องจากการขยายตัวทางเศรษฐกิจหลังสงครามของเดนมาร์กและการเพิ่มขึ้นของอุตสาหกรรมในช่วงคริสต์ทศวรรษ 1950-1960 ทำให้มีผู้อพยพจำนวนมากจากประเทศที่มีประชากรมุสลิมหนาแน่น เช่น ยูโกสลาเวีย ตุรกี ปากีสถาน และแอฟริกาเหนือ ย้ายเข้ามาในประเทศ ช่วงเวลานี้เป็นคลื่นการอพยพระลอกใหญ่ของชาวมุสลิมครั้งแรกไปยังเดนมาร์ก มัสยิดแห่งแรกที่สร้างขึ้นโดยเฉพาะเป็นของชาวมุสลิมนิกายอะห์มะดียะฮ์และสร้างขึ้นใน ค.ศ. 1967 ใน ค.ศ. 1973 รัฐบาลเดนมาร์กได้หยุดการอพยพเข้าประเทศอย่างเสรี กฎระเบียบได้รับการผ่อนปรนใน ค.ศ. 1974 เพื่อให้ผู้ที่มีครอบครัวในเดนมาร์ก ผู้ที่แต่งงานกับคนในเดนมาร์ก หรือผู้ที่ขอลี้ภัย สามารถเข้ามาในประเทศได้ ในช่วงคริสต์ทศวรรษ 1980 คลื่นการอพยพระลอกที่สองของชาวมุสลิมได้เข้ามาในเดนมาร์ก ส่วนใหญ่มาจากอิหร่าน ตะวันออกกลาง และแอฟริกา ผู้อพยพเหล่านี้จำนวนมากขอลี้ภัยทางการเมือง

รัฐธรรมนูญเดนมาร์กให้การรับรองเสรีภาพทางศาสนา แต่คริสตจักรแห่งเดนมาร์กได้รับสิทธิพิเศษบางประการ เช่น เงินอุดหนุนจากรัฐ ซึ่งกลุ่มศาสนาอื่น ๆ ในประเทศไม่ได้รับ ณ ค.ศ. 2013 มีชุมชนมุสลิม 23 แห่งที่ได้รับการยอมรับว่าเป็น "ชุมชนศาสนาที่ได้รับการรับรอง" ทำให้พวกเขาได้รับสิทธิประโยชน์ทางภาษีบางประการ

## ประชากร
รัฐบาลเดนมาร์กไม่ได้เก็บข้อมูลเกี่ยวกับศาสนาของพลเมือง ทำให้ไม่ทราบจำนวนชาวมุสลิมที่แน่นอนในเดนมาร์ก Brian Arly Jacobsen นักวิจัยชาวเดนมาร์กจากมหาวิทยาลัยโคเปนเฮเกน ผู้ทำการประมาณการเป็นประจำโดยอิงจากต้นกำเนิดของผู้อพยพและลูกหลานของพวกเขา ประมาณการว่า ณ เดือนมกราคม ค.ศ. 2020 ชาวมุสลิมมีจำนวน 256,000 คน หรือร้อยละ 4.4 ของประชากรเดนมาร์ก เมื่อปีที่แล้ว Jacobsen เคยประมาณการจำนวนชาวมุสลิมเดนมาร์กไว้ที่ 320,000 คน แต่ได้ปรับลดประมาณการก่อนหน้านี้ลงหลังจากได้รับข้อมูลใหม่ที่แม่นยำกว่า

จำนวนประชากรชาวมุสลิมในเดนมาร์กเพิ่มขึ้นในช่วงหลายทศวรรษที่ผ่านมา Jacobsen ประมาณการว่าใน ค.ศ. 1980 มีชาวมุสลิมอาศัยอยู่ในเดนมาร์กเกือบ 30,000 คน หรือคิดเป็นร้อยละ 0.6 ของประชากรทั้งประเทศ ใน ค.ศ. 2009 กระทรวงการต่างประเทศสหรัฐรายงานว่าสัดส่วนประชากรที่นับถือศาสนาอิสลามอยู่ที่ประมาณร้อยละ 3.7 เนื่องจากการอพยพ แหล่งข้อมูลก่อนหน้านี้ รวมถึงข้อมูลจากกระทรวงการต่างประเทศของเดนมาร์ก ระบุจำนวนร้อยละที่ต่ำกว่า จากตัวเลขที่รายงานโดยบีบีซีใน ค.ศ. 2005 พบว่ามีชาวมุสลิมอาศัยอยู่ในเดนมาร์กประมาณ 270,000 คน (ร้อยละ 4.8 จากประชากรทั้งหมด 5.6 ล้านคน)

ชาวมุสลิมในเดนมาร์กกว่าร้อยละ 70 เป็นพลเมืองเดนมาร์ก และส่วนใหญ่เป็นผู้อพยพรุ่นแรกหรือรุ่นที่สอง ใน ค.ศ. 2017 มีมุสลิมเชื้อสายเดนมาร์กเกือบ 3,800 คนที่เปลี่ยนมานับถือศาสนาอิสลาม ชาวมุสลิมกระจายตัวไม่สม่ำเสมอทั่วเดนมาร์ก โดยส่วนใหญ่กระจุกตัวอยู่ในเมืองใหญ่ ๆ ชาวมุสลิมเดนมาร์กประมาณร้อยละ 47.4 อาศัยอยู่ในมหานครโคเปนเฮเกน ร้อยละ 9.4 อาศัยอยู่ในออร์ฮูส และร้อยละ 5.5 อาศัยอยู่ในโอเดนเซ

### เชื้อชาติ
ใน ค.ศ. 2008 รายงานที่เผยแพร่โดยบริษัทกระจายเสียงเดนมาร์กประเมินว่า ชาวเดนมาร์กเชื้อสายเติร์กมีจำนวน 70,000 คนจากจำนวนมุสลิมในประเทศทั้งหมด 200,000 คน ดังนั้น ชาวมุสลิมในประเทศประมาณร้อยละ 35 จึงมีเชื้อสายเติร์ก

ใน ค.ศ. 2557 Brian Arly Jacobsen กล่าวว่ากลุ่มชาติพันธุ์มุสลิมที่ใหญ่ที่สุดในเดนมาร์กคือชาวเติร์ก (ร้อยละ 22.2 ของชาวมุสลิมเดนมาร์กทั้งหมด) รองลงมาคือชาวอิรัก (ร้อยละ 10.2) ชาวเลบานอน (ร้อยละ 9.5) ชาวปากีสถาน (ร้อยละ 8.7) ชาวโซมาเลีย (ร้อยละ 7.3) และชาวอัฟกัน (ร้อยละ 6.3)

## อ้างอิง

## ข้อมูล

* 
* 
* 
* 
*


เดนมาร์ก
หมวดหมู่:ศาสนาในประเทศเดนมาร์ก